
Бүген Татарстан Республикасы Президенты Рөстәм Миңнеханов Лаешта эш сәфәрендә булды. Визиты барышында ТР Президенты «Лаеш Арена» ябык түбәле боз шугалагын ачуда катнашты. Рөстәм Миңнехановны Лаеш районы Башлыгы Илдус Зарипов озата йөрде.

Боз шугалагын төзүгә республика бюджетыннан акча бүлеп бирелгән. Бинада ясалма боз шугалагы бар, ул хоккей, фигуралы шуу, шулай ук кешеләр күпләп йөри торган урын. Боз сарае территориясендә тренажер залы, киенү-чишенү бүлмәләре, төрле административ бүлмәләр урнашкан. Шугалакка берьюля 300 кеше йөри алачак.

Шулай ук бүген видеоэлемтә аша Балык Бистәсендә Боз сарае һәм Мамадыш, Сарман һәм Осиновода 3 универсаль спорт залы ачылды. Шулай итеп, республика территориясендә ябык түбәле боз сарайлары саны 49га җитте.

"Барыгызны да әлеге истәлекле вакыйга белән котлыйсым килә. Без берьюлы 5 эре спорт объекты ачабыз. Болар барысы да республика, гражданнарыбызның тормыш сыйфатын яхшырту һәм массакүләм спортны үстерү өчен кирәкле шартлар булдырга юнәлгән", - дип билгеләп үтте Рөстәм Миңнеханов.

Видеоэлемтә буенча тантанада катнашучыларга Россия Хоккей федерациясе президенты Владислав Третьяк та мөрәҗәгать итте. Ул татарстанлыларны яңа спорт объектлары ачылу белән котлады, һәм республика җитәкчелегенең төбәктә хоккейны популярлаштыру буенча системалы эшен билгеләп үтте.

Аннары «Лаеш Арена» бозында беренче хоккей турниры башланды. Рөстәм Миңнеханов символик рәвештә алка ташлады.
Рөстәм Миңнеханов Татарстанның 5 спорт объектын ачуда катнашты